Тхылъым и ныбжьэгъу пэжхэр
КъыдэкIуэтей щIэблэр тхылъ еджэным ешэлIэжыным, цIыхум и зэхэщIыкIыр егъэфIэкIуэнымкIэ абы и мыхьэнэр зэрыгъунапкъэншэр абыхэм къагурыгъэIуэным теухуауэ нобэ лэжьыгъэшхуэ кърехьэлIэ «КъБР-м и щIэджыкIакIуэхэм я зэгухьэныгъэм».
Къыхэгъэщыпхъэщ, Урысейм и Ипщэ щIыналъэм а къалэн гугъур зи пщэ дэзылъхьэжа мыбыхэм фIэкIа нэгъуэщI зы IэнатIи зэрыщымыIэр. Илъэс куэд хъуауэ абы и унафэщI Шинкарёвэ Наталье зэрытхутепсэлъыхьамкIэ, мы зэманым я нэIэ трагъэтщ зи тхылъ гъэтIылъыгъэхэр мащIэ хъуа район, къуажэ библиотекэхэм. Илъэс къэс, хабзэ зэрыхъуам тету, абыхэм хурагъашэ «Библиотека новой русской классики» фIэщыгъэм щIэт серием хиубыдэ тхылъхэр. Апхуэдэу сабий къыдэкIыгъуэхэмкIи ядоIэпыкъу. Мы зэгухьэныгъэр ялъоIэс ди республикэм и еджапIэ нэхъыщхьэхэми.
«Тхылъхэм етIуанэ гъащIэ егъэгъуэтын» Iуэхугъуэр щIэх-щIэхыурэ ирагъэкIуэкI. Абы и лъэныкъуэкIэ, еджэныр фIыуэ зылъагъухэр чэнджэщхэмкIэ зэдогуашэ, унэм тхылъ куэд щызиIэхэр библиотекэхэм япоIэбэ, Iей хъуа тхылъхэр зэрагъэпэщыж. Апхуэдэ зэпыщIэныгъэхэм я фIыгъэкIэ, щIэджыкIакIуэхэр нэхъ зэпыщIа хъум и мызакъуэу, зэпэубыдауэ щыт тхылъхэри къаIэрыхьэну Iэмал ягъуэт. Мы зэгухьэныгъэм Iуэхутхьэбзэ яхуещIэ къэралым и тхылъ тедзапIэ нэхъыфIхэм къыдагъэкI- хэр пощткIэ цIыхум яIэрыгъэхьэнымкIэ.
УнафэщIым къызэрыхигъэщамкIэ, мурадыфIхэри яIэщ. Абыхэм ящыщ зыщ щIыпIэ-щIыпIэхэм рекламэ баннерхэр щыгъэувыныр. Ахэр нобэрей гъащIэм хэзагъэу икIи тхылъ еджэ щIалэгъуалэр зыщIэупщIэхэм сыткIи техуэу щытынущ.
Шэрэдж Дисэ.
